‘TSTH’กระตุกเหล็กเล่นสั้นลุ้นขายเตาถลุง
&#8220;ทาทา สตีล&#8221; นำทีมกระตุกหุ้นเหล็ก โบรกเกอร์ชี้ราคาเหล็กยังไม่ใช่ขาขึ้น คาดเก็งกำไรสั้น ลุ้นขายเตาถลุงขนาดเล็ก
20 ก.ย. 2555

“ทาทา สตีล” นำทีมกระตุกหุ้นเหล็ก โบรกเกอร์ชี้ราคาเหล็กยังไม่ใช่ขาขึ้น คาดเก็งกำไรสั้น ลุ้นขายเตาถลุงขนาดเล็ก
ราคาหุ้นเหล็ก ทาทา สตีล (ประเทศไทย) หรือ TSTH ปรับตัวขึ้นแรงถึง 6 ช่อง หรือ 0.86 บาท ก่อนจะอ่อนตัวลงปิด 0.83 บาท เพิ่มขึ้น 0.03 บาท มูลค่าซื้อขายเพิ่มขึ้นอย่างมีนัยสำคัญ 14.18 ล้านบาท 
นอกจากนี้ หุ้นเหล็กขนาดใหญ่ปรับตัวขึ้น เช่น จี สตีล (GSTEEL) ปิด 0.38 บาท สหวิริยาสตีลอินดัสตรี (SSI) ปิด 0.59 บาท
นายสุรชัย ประมวลเจริญกิจ นักวิเคราะห์หลักทรัพย์ บริษัทหลักทรัพย์ ทรีนีตี้ กล่าวว่า หุ้น TSTH ปรับตัวขึ้นมากกว่าหุ้นเหล็กตัวอื่นๆ คาดเป็นการเก็งกำไรสั้นๆ เท่านั้น เนื่องจากขณะนี้ราคาเหล็กยังไม่ใช่ทิศทางขาขึ้นชัดเจน เพียงแต่กระเตื้องขึ้นเล็กน้อยจากมาตรการกระตุ้นเศรษฐกิจของประเทศจีน 
ขณะที่ผลดำเนินงานของกลุ่มเหล็กไตรมาส 3 นี้ หรือไตรมาส 2 ของ TSTH ยังไม่ดีขึ้น ซึ่งยังขาดทุนสต๊อกสินค้าอยู่ 
“ยกเว้น TSTH จะขายเตาถลุงเหล็กขนาดเล็กที่ยังปิดอยู่ออกไปได้ เพราะเป็นเตาถลุงที่ต้องใช้สินแร่เหล็ก ซึ่งขณะนี้ราคายังสูง ถ้าเปิดเตาให้คุ้ม สินแร่เหล็กต้องต่ำกว่า 100 เหรียญสหรัฐ/ตัน และราคาเหล็กต้องสูงกว่านี้ หรือไม่ถูกดัมพ์ตลาดจากจีน” นายสุรชัย กล่าว 
นายพยุงศักดิ์ ชาติสุทธิผล ประธานสภาอุตสาหกรรมแห่งประเทศไทย (ส.อ.ท.) กล่าวว่า ได้รับจดหมายร้องเรียนจากกลุ่มผู้ผลิตเหล็กรีดร้อนและผู้ผลิตเหล็กลวด ได้รับผลกระทบจากประเทศจีนได้ทุ่มตลาดเหล็กแผ่นรีดร้อนเจือโบรอน จึงขอให้ ส.อ.ท.เร่งรัดให้ภาครัฐที่เกี่ยวข้องพิจารณาบังคับใช้มาตรการตอบโต้การทุ่มตลาดสินค้าดังกล่าว